title: 2012/45/ES, Euratomas: 2012 m. sausio 23 d. Europos Parlamento, Tarybos ir Komisijos sprendimas dėl Europos kovos su sukčiavimu tarnybos (OLAF) Priežiūros komiteto narių skyrimo

text:
28.1.2012

               LT

               Europos Sąjungos oficialusis leidinys

               L 26/30

         EUROPOS PARLAMENTO, TARYBOS IR KOMISIJOS SPRENDIMAS
   2012 m. sausio 23 d.
   dėl Europos kovos su sukčiavimu tarnybos (OLAF) Priežiūros komiteto narių skyrimo
   (2012/45/ES, Euratomas)
   EUROPOS PARLAMENTAS, TARYBA IR EUROPOS KOMISIJA,
   atsižvelgdami į Sutartį dėl Europos Sąjungos veikimo,
   atsižvelgdami į Europos atominės energijos bendrijos steigimo sutartį,
   atsižvelgdami į 1999 m. balandžio 28 d. Komisijos sprendimą 1999/352/EB, EAPB, Euratomas dėl Europos kovos su sukčiavimu tarnybos (OLAF) įsteigimo (1), ypač į jo 4 straipsnį,
   atsižvelgdami į 1999 m. gegužės 25 d. Europos Parlamento ir Tarybos reglamentą (EB) Nr. 1073/1999 (2) ir 1999 m. gegužės 25 d. Tarybos reglamentą (Euratomas) Nr. 1074/1999 (3) dėl Europos kovos su sukčiavimu tarnybos (OLAF) atliekamų tyrimų, ypač į šių reglamentų 11 straipsnio 2 dalį,
   kadangi:

               (1)

               Reglamentų (EB) Nr. 1073/1999 ir (Euratomas) Nr. 1074/1999 11 straipsnio 2 dalyje numatyta, kad Europos kovos su sukčiavimu tarnybos (OLAF) Priežiūros komitetą sudaro penki su Tarnyba nesusiję nepriklausomi asmenys, turintys kvalifikacijas, kurių reikia, kad atitinkamose savo šalyse jie būtų skiriami į aukštus su Tarnybos veiklos sritimis susijusius postus, ir kad tie asmenys skiriami bendru Europos Parlamento, Tarybos ir Komisijos sutarimu;

               (2)

               remiantis 11 straipsnio 3 dalimi, Priežiūros komiteto narių kadencija – treji metai, ir ji gali būti vieną kartą pratęsta;

               (3)

               baigėsi Priežiūros komiteto narių, paskirtų nuo 2005 m. lapkričio 30 d., ilgiausia leidžiama kadencija. Pagal Reglamentų (EB) Nr. 1073/1999 ir (Euratomas) Nr. 1074/1999 11 straipsnio 4 dalį šie nariai pasibaigus jų kadencijai toliau ėjo pareigas, kol pasibaigs naujų Priežiūros komiteto narių skyrimo procesas. Todėl būtina kuo greičiau paskirti naujus narius,

         PRIĖMĖ ŠĮ SPRENDIMĄ:
   1 straipsnis
   1.   Nuo 2012 m. sausio 23 d. Europos kovos su sukčiavimu tarnybos (OLAF) Priežiūros komiteto nariais skiriami šie asmenys:

               —

               Herbert BÖSCH,

               —

               Johan DENOLF,

               —

               Catherine PIGNON,

               —

               Rita SCHEMBRI,

               —

               Christiaan TIMMERMANS.

         2.   Jei bet kuris iš pirmiau minėtų asmenų atsistatydina iš Priežiūros komiteto narių pareigų, miršta ar tampa nuolat nedarbingas, jį nedelsiant pakeičia pirmas šiame sąraše nurodytas asmuo, kuris dar nėra paskirtas į Priežiūros komitetą:

               —

               Jens MADSEN,

               —

               Cristina NICOARĂ,

               —

               Tuomas Henrik PÖYSTI,

               —

               Dimitrios ZIMIANITIS.

         2 straipsnis
   Eidami savo pareigas, Priežiūros komiteto nariai nesiekia gauti ir nepriima jokios Vyriausybės arba bet kurios institucijos, įstaigos, tarnybos ar agentūros nurodymų.
   Jie nenagrinėja jokių klausimų, kuriais yra tiesiogiai ar netiesiogiai asmeniškai suinteresuoti ir kurie gali pakenkti jų nepriklausomumui ir, visų pirma, šeimos ir finansiniams interesams.
   Jiems pateiktus dokumentus jie tvarko ir svarsto visiškai konfidencialiai.
   3 straipsnis
   Priežiūros komiteto nariams atlyginamos išlaidos, kurias jie gali patirti eidami savo pareigas, ir mokamas užmokestis už kiekvieną tų pareigų vykdymo dieną. Minėtos sumos dydį ir kompensavimo tvarką nustato Komisija.
   4 straipsnis
   Komisija informuoja pirmiau minėtus asmenis apie šį sprendimą ir nedelsdama informuoja bet kurį vėliau pagal 1 straipsnio 2 dalį į Priežiūros komitetą paskirtą asmenį.
   Šis paskyrimas atliekamas laikantis Reglamento (EB) Nr. 1073/1999 11 straipsnio 2 ir 3 dalyse nustatytos tvarkos. Tai nedaro poveikio būsimiems šių nuostatų pakeitimams, kuriuos gali priimti Europos Parlamentas ir Taryba, visų pirma galimam įgaliojimų trukmės pakeitimui siekiant užtikrinti galimybę įvesti palaipsnį komiteto sudėties atnaujinimą.
   5 straipsnis
   Sprendimas įsigalioja 2012 m. sausio 23 d.

      Priimta Briuselyje 2012 m. sausio 23 d.

            Europos Parlamento vardu

            Pirmininkas

         Martin SCHULZ

            Tarybos vardu

            Pirmininkas

         Jeppe TRANHOLM-MIKKELSEN

            Komisijos vardu

         Algirdas ŠEMETA

            Komisijos narys

      (1)  OL L 136, 1999 5 31, p. 20.

      (2)  OL L 136, 1999 5 31, p. 1.

      (3)  OL L 136, 1999 5 31, p. 8.


title: 2011/461/ES: 2011 m. liepos 19 d. Tarybos sprendimas dėl Regionų komiteto Kiprui atstovaujančio nario ir Kiprui atstovaujančio pakaitinio nario skyrimo

text:
26.7.2011

               LT

               Europos Sąjungos oficialusis leidinys

               L 194/33

         TARYBOS SPRENDIMAS
   2011 m. liepos 19 d.
   dėl Regionų komiteto Kiprui atstovaujančio nario ir Kiprui atstovaujančio pakaitinio nario skyrimo
   (2011/461/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Kipro Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Christos MESSIS kadencijai tapo laisva viena Regionų komiteto nario vieta. Charalambos PITTAS paskyrus Regionų komiteto nariu tampa laisva viena pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d. į Regionų komitetą skiriami:

               a)

               nariu:

                           —

                           Charalambos PITTAS, Δήμαρχος Μόρφου,

                     ir

               b)

               pakaitiniu nariu:

                           —

                           Andreas HADZILOIZOU, Δήμαρχος Αγίου Δομετίου.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. liepos 19 d.

            Tarybos vardu

            Pirmininkas

         M. SAWICKI

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 1998 m. rugsėjo 16 d. Vykdomojo komiteto Sprendimas dėl Bendrojo vadovo siuntimo ES valstybėms kandidatėms (SCH/Com-ex (98)35 rev. 2)

text:
Svarbus teisinis pranešimas

|

41998D0035

Oficialusis leidinys L 239 , 22/09/2000 p. 0202 - 0202

		Vykdomojo komiteto Sprendimas1998 m. rugsėjo 16 d.dėl Bendrojo vadovo siuntimo ES valstybėms kandidatėms(SCH/Com-ex (98)35 rev. 2)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,kadangi pagal atitinkamą prie Amsterdamo sutarties pridedamą protokolą Šengeno acquis turi būti integruota į Europos Sąjungos sistemą;kadangi pagal minėto protokolo 8 straipsnį visą Šengeno acquis turi perimti visos valstybės kandidatės ir kadangi šios privalo būti tam tinkamai pasirengusios;kadangi Išorinių sienų kontrolės bendrasis vadovas yra itin svarbi Šengeno acquis sudedamoji dalis ir valstybės, su kuriomis vyksta konkrečios stojimo derybos, turi būti informuotos apie jį, kad galėtų tą acquis perimti;kadangi tuo tikslu Išorinių sienų kontrolės bendrasis vadovas, išskyrus tam tikrus jo priedus, ir kiti dokumentai turėtų būti siunčiami toms valstybėms, nors tai yra konfidencialūs dokumentai;kadangi taip pat gali prireikti siųsti viešus Vykdomojo komiteto sprendimus ir deklaracijas,NUSPRENDĖ:1. Pirmininkaujanti valstybė gali Išorinių sienų kontrolės bendrąjį vadovą be 6b, 6c ir 14b priedų siųsti valstybėms kandidatėms, su kuriomis vedamos konkrečios derybos dėl stojimo į Europos Sąjungą.2. Centrinė grupė yra įgaliota kiekvienu konkrečiu atveju priimti sprendimą dėl kitų konfidencialių dokumentų siuntimo toms valstybėms.3. Siunčiant taip, kaip nurodyta 1 ir 2 punktuose, turi būti pažymima, kad šis dokumentas yra konfidencialus. Valstybė, gaunanti Išorinių sienų kontrolės bendrąjį vadovą ar kurį nors kitą konfidencialų dokumentą, privalo įsipareigoti laikyti tokį dokumentą konfidencialiu.4. Be to, pirmininkaujanti valstybė gali siųsti viešus Vykdomojo komiteto sprendimus ir deklaracijas bei kitus nekonfidencialius dokumentus valstybėms ir kitoms tarnyboms tarnybiniam naudojimui, jeigu jos parodo suprantamą suinteresuotumą.Kionigsvinteris, 1998 m. rugsėjo 16 d.PirmininkasM. Kanther--------------------------------------------------


title: 2014/83/ES: 2014 m. vasario 11 d. Tarybos sprendimas, kuriuo iš dalies keičiamas Sprendimas 2009/1014/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.

text:
14.2.2014

               LT

               Europos Sąjungos oficialusis leidinys

               L 44/52

      TARYBOS SPRENDIMAS

   2014 m. vasario 11 d.
   kuriuo iš dalies keičiamas Sprendimas 2009/1014/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.
   (2014/83/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Ispanijos Vyriausybės prašymą,
   kadangi:

               (1)

               2009 m. gruodžio 22 d. Taryba priėmė Sprendimą 2009/1014/ES (1), kuriuo skiriami, visų pirma, Regionų komiteto Ispanijai atstovaujantys nariai laikotarpiui nuo 2010 m. sausio 26 d. iki 2015 m. sausio 25 d.;

               (2)

               Ramón Luis VALCÁRCEL SISO yra Regionų komiteto narys nuo 2010 m. sausio 26 d. ir buvo paskirtas Mursijos regiono autonominės bendruomenės pirmininku atsižvelgiant į Ispanijos Karalystės pasiūlymą (2);

               (3)

               2014 m. sausio 8 d. laišku Ispanijos nuolatinė atstovybė informavo Tarybą, kad Ramón Luis VALCÁRCEL SISO yra ne tik Mursijos regiono autonominės bendruomenės pirmininkas, bet ir Mursijos regiono regioninės asamblėjos išrinktas narys, ir kad Ispanijos valdžios institucijos paprašė, kad atitinkamai būtų pakeistas Sprendimas 2009/1014/ES;

               (4)

               Ramón Luis VALCÁRCEL SISO abi šias pareigybes turėjo tuo metu, kai buvo priimamas Sprendimas 2009/1014/ES,

         PRIĖMĖ ŠĮ SPRENDIMĄ:
   1 straipsnis
   Sprendimo 2009/1014/ES I priede D. Ramón Luis VALCÁRCEL SISO skirtas įrašas pakeičiamas taip:

      „D. Ramón Luis VALCÁRCEL SISO

         Presidente de la Comunidad Autónoma de la Región de Murcia y Diputado de la Asamblea Regional de Murcia“.

   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. vasario 11 d.

            Tarybos vardu

            Pirmininkas

         E. VENIZELOS

      (1)  OL L 348, 2009 12 29, p. 22.

      (2)  2009 m. gruodžio 3 d. laiškas.


title: 2015 m. balandžio 29 d. Europos Parlamento sprendimas (ES) 2015/1661 dėl Europos draudimo ir profesinių pensijų institucijos 2013 finansinių metų biudžeto įvykdymo patvirtinimo

text:
2015 9 30

               LT

               Europos Sąjungos oficialusis leidinys

               L 255/256

      EUROPOS PARLAMENTO SPRENDIMAS (ES) 2015/1661
      2015 m. balandžio 29 d.
      dėl Europos draudimo ir profesinių pensijų institucijos 2013 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos draudimo ir profesinių pensijų institucijos 2013 finansinių metų galutines metines finansines ataskaitas,

                  —

                  atsižvelgdamas į Audito Rūmų ataskaitą dėl Europos draudimo ir profesinių pensijų institucijos 2013 finansinių metų metinių finansinių ataskaitų su Institucijos atsakymais (1),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2013 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

                  —

                  atsižvelgdamas į Tarybos 2015 m. vasario 17 d. rekomendaciją dėl patvirtinimo, kad Institucija įvykdė 2013 finansinių metų biudžetą (05304/2015 – C8–0054/2015),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3),

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (4), ypač į jo 208 straipsnį,

                  —

                  atsižvelgdamas į 2010 m. lapkričio 24 d. Europos Parlamento ir Tarybos reglamentą (ES) Nr. 1094/2010, kuriuo įsteigiama Europos priežiūros institucija (Europos draudimo ir profesinių pensijų institucija), iš dalies keičiamas Sprendimas Nr. 716/2009/EB ir panaikinamas Komisijos sprendimas 2009/79/EB (5), ypač į jo 64 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (6),

                  —

                  atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (7), ypač į jo 108 straipsnį,

                  —

                  atsižvelgdamas į Darbo tvarkos taisyklių 94 straipsnį ir V priedą,

                  —

                  atsižvelgdamas į Biudžeto kontrolės komiteto pranešimą ir Ekonomikos ir pinigų politikos komiteto nuomonę (A8–0096/2015),

         1.

            patvirtina Europos draudimo ir profesinių pensijų institucijos vykdomajam direktoriui, kad Institucijos 2013 finansinių metų biudžetas įvykdytas;

         2.

            išdėsto savo pastabas toliau pateikiamoje rezoliucijoje;

         3.

            paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos draudimo ir profesinių pensijų institucijos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Martin SCHULZ

               Generalinis sekretorius

            Klaus WELLE

         (1)  OL C 442, 2014 12 10, p. 174.

         (2)  Žr. 1 išnašą..

         (3)  OL L 248, 2002 9 16, p. 1.

         (4)  OL L 298, 2012 10 26, p. 1.

         (5)  OL L 331, 2010 12 15, p. 48.

         (6)  OL L 357, 2002 12 31, p. 72.

         (7)  OL L 328, 2013 12 7, p. 42.


title: 2017 m. liepos 12 d. ELPA priežiūros institucijos sprendimas Nr. 115/17/COL dėl Norvegijos vienetinio tarifo, taikomo 2017 metais pagal EEE susitarimo XIII priedo 66wm punkte nurodyto teisės akto (2013 m. gegužės 3 d. Komisijos įgyvendinimo reglamento (ES) Nr. 391/2013, kuriuo nustatoma bendroji mokesčių už oro navigacijos paslaugas sistema) 17 straipsnį [2017/1513]

text:
31.8.2017

               LT

               Europos Sąjungos oficialusis leidinys

               L 224/122

         ELPA PRIEŽIŪROS INSTITUCIJOS SPRENDIMAS
   Nr. 115/17/COL
   2017 m. liepos 12 d.
   dėl Norvegijos vienetinio tarifo, taikomo 2017 metais pagal EEE susitarimo XIII priedo 66wm punkte nurodyto teisės akto (2013 m. gegužės 3 d. Komisijos įgyvendinimo reglamento (ES) Nr. 391/2013, kuriuo nustatoma bendroji mokesčių už oro navigacijos paslaugas sistema) 17 straipsnį [2017/1513]
   ELPA PRIEŽIŪROS INSTITUCIJA,
   atsižvelgdama į EEE susitarimo XIII priedo 66u punkte nurodytą teisės aktą (2004 m. kovo 10 d. Europos Parlamento ir Tarybos reglamentą (EB) Nr. 550/2004 dėl oro navigacijos paslaugų teikimo bendrame Europos danguje (paslaugų teikimo reglamentą) (1)), ypač į jo 16 straipsnio 1 dalį, ir į EEE susitarimo XIII priedo 66wm punkte nurodytą teisės aktą (2013 m. gegužės 3 d. Komisijos įgyvendinimo reglamentą (ES) Nr. 391/2013, kuriuo nustatoma bendroji mokesčių už oro navigacijos paslaugas sistema (2)) (toliau – Įgyvendinimo reglamentas (ES) Nr. 391/2013), ypač į jo 17 straipsnio 1 dalies d punktą, kurie abu suderinti su EEE susitarimu prie to Susitarimo pridėtu 1 protokolu,
   kadangi:

               (1)

               Įgyvendinimo reglamentu (ES) Nr. 391/2013 nustatoma bendroji mokesčių už oro navigacijos paslaugas sistema. Bendroji mokesčių sistema yra būtinas elementas siekiant tikslų, numatytų veiklos rezultatų plane, nustatytame pagal EEE susitarimo XIII priedo 66t punkte nurodyto teisės akto (2004 m. kovo 10 d. Europos Parlamento ir Tarybos reglamento (EB) Nr. 549/2004, nustatančio bendro Europos dangaus sukūrimo pagrindą (pagrindų reglamento)
                   (3)) 11 straipsnį ir EEE susitarimo XIII priedo 66xf punkte nurodytame teisės akte (2013 m. gegužės 3 d. Komisijos įgyvendinimo reglamente (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas
                   (4)) (toliau – Įgyvendinimo reglamentas (ES) Nr. 390/2013);

               (2)

               EEE susitarimo XIII priedo 66xe punkte nurodytame teisės akte (2014 m. kovo 11 d.Komisijos įgyvendinimo sprendime 2014/132/ES, kuriuo nustatomi antrojo ataskaitinio laikotarpio (2015–2019 m.) visos Sąjungos oro eismo valdymo tinklo tiksliniai veiklos rodikliai ir įspėjamosios ribos
                   (5)) nustatyti visos Sąjungos tiksliniai veiklos rodikliai, įskaitant maršrutinių oro navigacijos paslaugų ekonominio efektyvumo tikslinį rodiklį, išreikštą nustatytomis vieneto sąnaudomis, patirtomis teikiant tas paslaugas antrąjį ataskaitinį laikotarpį, kuris apima 2015–2019 m. imtinai;

               (3)

               pagal Įgyvendinimo reglamento (ES) Nr. 391/2013 17 straipsnio 1 dalies b ir c punktus ELPA priežiūros institucija turi įvertinti 2017 metais taikomus mokesčių zonų vienetinius tarifus, kuriuos Norvegija pateikė laikydamasi to reglamento 9 straipsnio 1 ir 2 dalyse nustatytų reikalavimų. Atliekant tą vertinimą tikrinama minėtų vienetinių tarifų atitiktis įgyvendinimo reglamentams (ES) Nr. 390/2013 ir (ES) Nr. 391/2013;

               (4)

               ELPA priežiūros institucija, padedama Eurokontrolės Veiklos rezultatų apžvalgos skyriaus ir Centrinės maršruto mokesčių tarnybos, atliko vienetinių tarifų vertinimą, pasinaudodama Norvegijos pateiktais duomenimis ir papildoma informacija, taip pat nacionalinės priežiūros institucijos ataskaita dėl išlaidų, kurioms netaikomas išlaidų pasidalijimo mechanizmas, vertinimo;

               (5)

               remdamasi tuo vertinimu, pagal Įgyvendinimo reglamento (ES) Nr. 391/2013 17 straipsnio 1 dalies d punktą ELPA priežiūros institucija nustatė, kad Norvegijos pateikti 2017 metais taikomi mokesčių zonų vienetiniai tarifai atitinka įgyvendinimo reglamentus (ES) Nr. 390/2013 ir (ES) Nr. 391/2013;

               (6)

               pagal Įgyvendinimo reglamento (ES) Nr. 391/2013 17 straipsnio 1 dalies d punktą Norvegijai turėtų būti pranešta apie šią išvadą,

         PRIĖMĖ ŠĮ SPRENDIMĄ:
   1 straipsnis
   Norvegijos pateiktas 2017 metais taikomas maršruto vienetinis tarifas, kurio dydis yra 430,06 NOK, atitinka EEE susitarimo XIII priedo 66xf punkte nurodytą teisės aktą (2013 m. gegužės 3 d. Komisijos įgyvendinimo reglamentą (ES) Nr. 390/2013, kuriuo nustatomas oro navigacijos paslaugų teikimo ir tinklo funkcijų vykdymo veiklos rezultatų planas) ir EEE susitarimo XIII priedo 66wm punkte nurodytą aktą (2013 m. gegužės 3 d. Komisijos įgyvendinimo reglamentą (ES) Nr. 391/2013, kuriuo nustatoma bendroji mokesčių už oro navigacijos paslaugas sistema).
   2 straipsnis
   Šis sprendimas skirtas Norvegijai.

      Priimta Briuselyje 2017 m. liepos 12 d.

            ELPA priežiūros institucijos vardu

         Sven Erik SVEDMAN

            Pirmininkas

         Helga JÓNSDÓTTIR

            Kolegijos narė

      (1)  OL L 96, 2004 3 31, p. 10.

      (2)  OL L 128, 2013 5 9, p. 31.

      (3)  OL L 96, 2004 3 31, p. 1.

      (4)  OL L 128, 2013 5 9, p. 1.

      (5)  OL L 71, 2014 3 12, p. 20.


title: 2008/102/EB: 2008 m. vasario 1 d. Komisijos sprendimas, Komisijos reglamentas (EB, Euratomas) Nr. 2342/2002, nustatantis išsamias Finansinio reglamento įgyvendinimo taisykles dėl 157 straipsnio b punkte ir 158 straipsnio 1 dalyje nustatytų ribų keitimo

text:
9.2.2008

               LT

               Europos Sąjungos oficialusis leidinys

               L 36/5

      KOMISIJOS SPRENDIMAS

   2008 m. vasario 1 d.
   Komisijos reglamentas (EB, Euratomas) Nr. 2342/2002, nustatantis išsamias Finansinio reglamento įgyvendinimo taisykles dėl 157 straipsnio b punkte ir 158 straipsnio 1 dalyje nustatytų ribų keitimo
   (2008/102/EB)
   EUROPOS BENDRIJŲ KOMISIJA,
   atsižvelgdama į 2002 m. gruodžio 23 d. Komisijos reglamentą (EB, Euratomas) Nr. 2342/2002, nustatantį išsamias Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo Finansinio reglamento įgyvendinimo taisykles (1), ypač į jo 271 straipsnį,
   kadangi:

               (1)

               Reglamento (EB, Euratomas) Nr. 2342/2002 271 straipsnio 2 dalyje numatyta remiantis 2004 m. kovo 31 d. Europos Parlamento ir Tarybos Direktyvos 2004/18/EB dėl viešojo darbų, prekių ir paslaugų pirkimo sutarčių sudarymo tvarkos derinimo (2) nuostatomis kas dvejus metus peržiūrėti viešiesiems pirkimams taikomas ribas.

               (2)

               Oficialiajame leidinyje paskelbtos nuo 2008 m. sausio 1 d. Direktyvoje 2004/18/EB nustatytoms riboms taikytina vertė eurais,

         NUSPRENDĖ:
   1 straipsnis
   Nuo 2008 m. sausio 1 d. viešiesiems pirkimams galioja šios peržiūrėtos ribų vertės eurais:

               (EUR)

               Kas dveji metai atliekama peržiūra

               Riba 2006 1 1

               Riba 2008 1 1

               157 straipsnio b punktas

               5 278 000

               5 150 000

               158 straipsnio 1 dalies a punktas

               137 000

               133 000

               158 straipsnio 1 dalies b punktas

               211 000

               206 000

               158 straipsnio 1 dalies c punktas

               5 278 000

               5 150 000

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.
   Komisija praneša apie šį sprendimą kitoms institucijoms ir įstaigoms.

      Priimta Briuselyje, 2008 m. vasario 1 d.

            Komisijos vardu

         Dalia GRYBAUSKAITĖ

            Komisijos narė

      (1)  OL L 357, 2002 12 31, p. 1. Reglamentas su paskutiniais pakeitimais, padarytais Reglamentu (EB, Euratomas) Nr. 478/2007 (OL L 111, 2007 4 28, p. 13).

      (2)  OL L 134, 2004 4 30, p. 114. Direktyva su paskutiniais pakeitimais, padarytais Komisijos reglamentu (EB) Nr. 1422/2007 (OL L 317, 2007 12 5, p. 34).


title: 2000 m. lapkričio 20 d. Tarybos sprendimas, iš dalies keičiantis Sprendimą 1999/70/EB dėl nacionalinių centrinių bankų išorės auditorių

text:
Svarbus teisinis pranešimas

|

32000D0737

Oficialusis leidinys L 298 , 25/11/2000 p. 0023 - 0023

		Tarybos sprendimas2000 m. lapkričio 20 d.iš dalies keičiantis Sprendimą 1999/70/EB dėl nacionalinių centrinių bankų išorės auditorių(2000/737/EB)EUROPOS SĄJUNGOS TARYBA,atsižvelgdama į Europos bendrijos steigimo sutartį, ypač į jos 122 straipsnio 2 dalį,atsižvelgdama į Europos centrinių bankų sistemos ir Europos centrinio banko statutą, ypač į jo 27 straipsnio 1 dalį,atsižvelgdama į 2000 m. spalio 5 d. Europos centrinio banko (toliau — ECB) rekomendaciją,kadangi:(1) ECB ir nacionalinių centrinių bankų sąskaitas privalo audituoti nepriklausomi išorės auditoriai, kuriuos rekomenduoja ECB Valdančioji taryba ir jų kandidatūrai pritaria Europos Sąjungos Taryba.(2) Vadovaujantis Sprendimu 2000/427/EB [1] ir Graikijai įvykdžius būtinas bendros valiutos įvedimo 2001 m. sausio 1 d. sąlygas, Graikijos atžvilgiu leidžianti nukrypti nuostata, nurodyta Sprendimo 98/317/EB [2] konstatuojamosios dalies 4 punkte, yra panaikinta ir įsigalioja nuo 2001 m. sausio 1 d.(3) Panaikinus Graikijos atžvilgiu leidžiančią nukrypti nuostatą, ECB Valdančioji taryba rekomendavo, kad nuo 2001 finansinių metų Graikijos banko metinių sąskaitų išorės auditoriais Taryba patvirtintų Ernst & Young (Hellas) Certified Auditors SA ir p. Charalambos Stathakis, registruotą atestuotą valstybinį apskaitininką.(4) Yra tikslinga laikytis Valdančiosios tarybos rekomendacijos ir atitinkamai pakeisti Sprendimą 1999/70/EB [3],NUSPRENDĖ:1 straipsnisSprendimo 1999/70/EB 1 straipsnis papildomas šia dalimi:"12. Nuo 2001 finansinių metų Graikijos banko metinių sąskaitų išorės auditoriais tvirtinami Ernst & Young (Hellas) Certified Auditors SA ir p. Charalambos Stathakis, registruotas atestuotas valstybinis apskaitininkas."2 straipsnisApie šį sprendimą pranešama ECB.3 straipsnisŠis sprendimas skelbiamas Europos Bendrijų oficialiajame leidinyje.Priimta Briuselyje, 2000 m. lapkričio 20 d.Tarybos varduPirmininkasH. Védrine[1] OL L 167, 2000 7 7, p. 19.[2] OL L 139, 1998 5 11, p. 30.[3] OL L 22, 1999 1 29, p. 69. Sprendimas su pakeitimais, padarytais Sprendimu 2000/223/EB (OL L 71, 2000 3 18, p. 24).--------------------------------------------------


title: 1985 m. kovo 7 d. Tarybos sprendimas, Bendrijos vardu pritariantis 1983 m. birželio 15 d. Muitinių bendradarbiavimo tarybos rekomendacijai dėl priemonių prieš muitinių sukčiavimą, susijusį su konteineriais

text:
Svarbus teisinis pranešimas

|

31985D0187

Oficialusis leidinys L 073 , 14/03/1985 p. 0027 - 0029 specialusis leidimas suomių kalba: skyrius 2 tomas 4 p. 0054  specialusis leidimas švedų kalba: skyrius 2 tomas 4 p. 0054  specialusis leidimas ispanų kalba: skyrius 02 tomas 13 p. 0038  specialusis leidimas portugalų kalba skyrius 02 tomas 13 p. 0038

		Tarybos sprendimas1985 m. kovo 7 d.Bendrijos vardu pritariantis 1983 m. birželio 15 d. Muitinių bendradarbiavimo tarybos rekomendacijai dėl priemonių prieš muitinių sukčiavimą, susijusį su konteineriais(85/187/EEB)EUROPOS BENDRIJŲ TARYBA,atsižvelgdama į Europos ekonominės bendrijos steigimo sutartį,atsižvelgdama į Komisijos rekomendaciją,kadangi 1983 m. birželio 15 d. Muitinių bendradarbiavimo tarybos rekomendacijai dėl priemonių prieš muitinių sukčiavimą, susijusį su konteineriais, Bendrija gali pritarti ir ją įgyvendinti nedelsdama,NUSPRENDĖ:1 straipsnis1983 m. birželio 15 d. Muitinių bendradarbiavimo tarybos rekomendacijai dėl priemonių prieš muitinių sukčiavimą, susijusį su konteineriais, Bendrijos vardu pritariama ir ji įgyvendinama nedelsiant.Bendrija taiko šią rekomendaciją savo išorės sienoms tiek, kiek ji neprieštarauja Bendrijos įstatymams.Šios rekomendacijos tekstas pridedamas prie šio sprendimo.2 straipsnisTarybos pirmininkui pavedama paskirti asmenį, įgaliotą informuoti Muitinių bendradarbiavimo tarybos Generalinį Sekretorių apie tai, kad Bendrija pritaria 1 straipsnyje pateiktai rekomendacijai ir ją įgyvendina nedelsiant.Priimta Briuselyje, 1985 m. kovo 7 d.Tarybos varduPirmininkasA. Biondi--------------------------------------------------Muitinių Bendradarbiavimo Tarybos Rekomendacija1983 m. birželio 15 d.dėl priemonių prieš muitinių sukčiavimą, susijusį su konteineriaisMUITINIŲ BENDRADARBIAVIMO TARYBA,manydama, kad muitinių sukčiavimas pažeidžia ekonominius ir fiskalinius valstybių bei muitų ir ekonominių sąjungų interesus bei teisėtus prekybos interesus,manydama, kad muitinės yra atsakingos už prekių tikrinimą jas importuojant ir eksportuojant, norint užtikrinti, kad būtų taikomi muitinių bei kiti atitinkami įstatymai ir teisės aktai, tuo pat metu stengiantis supaprastinti spartų prekių vežimą,pažymėdama, kad su konteineriais susijęs muitinių sukčiavimas kelia vis didesnį susirūpinimą,pažymėdama, kad talpinimas į konteinerius tapo viena iš dažniausiai naudojamų priemonių supaprastinti prekių vežimą,pažymėdama, kad konteineriai yra naudojami neteisėtai prekybai brangiai apmokestinamomis prekėmis bei draudžiamomis ar riboto naudojimo prekėmis, tokiomis kaip ginklai ir amunicija,taip pat pažymėdama, kad konteineriai yra naudojami neteisėtai prekybai nacionaliniu ir tarptautiniu lygiais kontroliuojamais narkotiniais vaistais ir psichotropinėmis medžiagomis, kurie kelia vis didesnį pavojų žmonių sveikatai ir visuomenei,manydama, kad muitinių sukčiavimas pažeidžia ekonominius ir fiskalinius valstybių bei muitų ir ekonominių sąjungų interesus bei teisėtus prekybos interesus,manydama, kad muitinės yra atsakingos už prekių tikrinimą jas importuojant ir eksportuojant, norint užtikrinti, kad būtų taikomi muitinių bei kiti atitinkami įstatymai ir teisės aktai, tuo pat metu stengiantis supaprastinti spartų prekių vežimą,atsižvelgdama į Tarptautinę konvenciją dėl tarpusavio administracinės pagalbos užkertant kelią muitinės įstatymų pažeidimams, vykdant šių pažeidimų tyrimą ir su jais kovojant (Nairobis, 1977 m. birželio 9 d.),atsižvelgdama į Tarptautinę muitinės procedūrų supaprastinimo ir suderinimo konvenciją (Kiotas, 1973 m. gegužės 18 d.),atsižvelgdama į 1972 m. Muitinės konvenciją dėl konteinerių (Ženeva, 1972 m. gruodžio 2 d.),atsižvelgdama į Muitinių bendradarbiavimo tarybos rekomendaciją dėl tarpusavio administracinės pagalbos (1953 m. gruodžio 5 d.),atsižvelgdama į Muitinių bendradarbiavimo tarybos rekomendaciją dėl muitinių plombavimo sistemų, susijusių su tarptautiniu prekių vežimu (1968 m. birželio 11 d.),atsižvelgdama į Muitinių bendradarbiavimo tarybos rekomendaciją dėl informacijos apie muitinių sukčiavimą kaupimo (1975 m. gegužės 22 d.),REKOMENDUOJA,kad valstybės, nepriklausomai nuo to, ar jos yra Tarybos bei muitų ar ekonominių sąjungų narės, turėtų:1) tiek, kiek tai būtina, suteikti galimybę ištirti konteinerius ir jų turinį tose vietose, kuriose prekės yra supakuojamos į konteinerius ar iš jų išpakuojamos, ar kiekvienoje kitoje atitinkamoje vietoje, kurią paskiria ar patvirtina muitinės;2) pasirenkant konteinerius tikrinimui naudoti būdus, kuriais būtų atsižvelgiama į fizinius, dokumentinius ir informacijos veiksnius, bei atsitiktines ir sistemines atrankos procedūras. Pasirinkimo pagrindas turėtų būti pakankamai lankstus, kad prisitaikytų prie sukčiavimo būdų ir prekių srauto pokyčių.Ištirtų konteinerių skaičius turėtų atitikti numanomą riziką ir atitinkamų institucijų pajėgumą tokį tikrinimą atlikti;3) ištirti pasirinktus konteinerius ir jų turinį tiek, kad tikrinimas atitiktų apieškos tikslus ir naudojamą pakavimo būdą;4) skirti pakankamą dėmesį dokumentų, susijusių su konteineriuose, ypač neištirtuose fiziškai, vežamomis prekėmis, post facto tikrinimui;5) prireikus atliekant muitinės patikrinimą taip pat patikrinti, ar konteineriai vis dar atitinka technines patvirtinimo sąlygas;6) muitinės kontrolės tikslais užtikrinti atitinkamą uostų įrenginių ir konteinerių sandėliavimo zonų saugumo lygį;7) skatinti kiek įmanoma veiksmingesnį pasikeitimą informacija tarp eksporto, tranzito ir paskirties valstybių, norint užtikrinti tinkamus konteinerių ir vežamų prekių kontrolę ir saugumą; ir,jei tai būtina, sudaryti dvišalius ir daugiašalius susitarimus dėl visų atitinkamų su vežamais konteineriais susijusių duomenų, konkrečiai, jei įmanoma, įskaitant pakrovimo vietą, vežėjo, eksportuotojo ir tikrojo gavėjo pavadinimą ir adresą, konteineryje vežamų prekių sąrašą, iškrovimo vietą bei ant konteinerio uždėtų plombų pobūdį, perdavimo, kad būtų pasiektas aukščiausias kontrolės veiksmingumo lygis;8) užtikrinti, kad su konteinerių kontrole ir tikrinimu susiję muitinės pareigūnai būtų apmokomi, ypač atsižvelgiant į konkretų konteinerių vežimo ir kontrolės pobūdį;9) skatinti kiek įmanoma glaudesnį muitinių bei su konteinerių veikla susijusių profesinių organizacijų ir institucijų bendradarbiavimą,PRAŠO,kad šiai rekomendacijai pritariančios valstybės, nepriklausomai nuo to, ar jos yra Tarybos ir muitų ar ekonominių sąjungų narės, praneštų Generaliniam Sekretoriui apie savo pritarimą bei apie datą, nuo kurios jos rekomendaciją taikys, ir rekomendacijos taikymo sąlygas. Generalinis Sekretorius šią informaciją perduos visų narių muitinių administracijoms. Jis taip pat perduos informaciją visoms trečiųjų šalių muitinių administracijoms arba kiekvienai muitų ar ekonominei sąjungai, kuri šiai rekomendacijai pritarė.--------------------------------------------------


title: 2008/437/EB: 2008 m. birželio 11 d. Komisijos sprendimas, iš dalies keičiantis Sprendimą 2006/109/EB, priimantį pasiūlytą įsipareigojimą, susijusį su antidempingo tyrimu dėl tam tikrų Kinijos Liaudies Respublikos kilmės liejinių importo

text:
12.6.2008

               LT

               Europos Sąjungos oficialusis leidinys

               L 153/37

      KOMISIJOS SPRENDIMAS

   2008 m. birželio 11 d.
   iš dalies keičiantis Sprendimą 2006/109/EB, priimantį pasiūlytą įsipareigojimą, susijusį su antidempingo tyrimu dėl tam tikrų Kinijos Liaudies Respublikos kilmės liejinių importo
   (2008/437/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1), ypač į jo 8 straipsnį,
   pasikonsultavusi su Patariamuoju komitetu,
   kadangi:
   A.   GALIOJANČIOS PRIEMONĖS

               (1)

               2005 m. liepos mėn. Reglamentu (EB) Nr. 1212/2005 (2) Taryba nustatė galutinį antidempingo muitą tam tikrų Kinijos Liaudies Respublikos (KLR) kilmės liejinių importui.

               (2)

               Komisija Sprendimu 2006/109/EB (3), priėmė, inter alia, Benito Group, į kurią įeina bendrovės Fundició Dúctil Benito, S.L. (Spain), Benito France, S.A.R.L, Zibo Benito Metalwork Co., Ltd, Benito (Tianjin) Metals Products Co., Ltd ir Qingdao Benito Metals Products Co. Ltd (toliau – Benito Group arba bendrovės), įsipareigojimą dėl kainos.

               (3)

               Bedrovės, kurių įsipareigojimas buvo priimtas, prisiėmė bendrąją ir individualiąją atsakomybę už bet kokį įsipareigojimo pažeidimą. Tai reiškia, kad, jeigu vienas iš Benito Group narių pažeidžia įsipareigojimą, pastarasis atšaukiamas visiems grupės nariams.

         B.   ĮSIPAREIGOJIMO PAŽEIDIMAI
   1.   Įsipareigojusių bendrovių pareigos

               (4)

               Bendrovių prisiimtas įsipareigojimas jas įpareigoja, inter alia, nurodytąjį produktą parduoti pirmam nepriklausomam Europos Bendrijos pirkėjui didesne už tam tikrą nustatytą minimalią perpardavimo kainą (toliau – minimali perpardavimo kaina), kaip nurodyta ir įsipareigojime bei prie jo pridėtame rašte.

               (5)

               Įsipareigojimo 3.1 dalyje bendrovės įsipareigojo užtikrinti, kad nagrinėjamasis produktas, atskaičius tiesiogines ar atidėtas nuolaidas ar permokas, kreditus ar kitas suteiktas lengvatas, tiesiogiai ar netiesiogiai susijusias su pardavimu, remiantis CIF kaina, yra parduodamas ne mažesne nei minimali perpardavimo kaina.

               (6)

               Įsipareigojimo 3.10 punkte bendrovės įsipareigojo minimalią perpardavimo kainą skaičiuoti „grynaisiais pinigais“ arba lygiavertėmis mokėjimo priemonėmis, t. y. klientui nesuteikiant jokio kredito. Pagal tą patį įsipareigojimo punktą, jeigu mokėjimo sąlygos (nurodytos pardavimo sąskaitoje faktūroje arba perpardavimo sąskaitoje ar kaip nors kitaip nustatytos sutartimi) skiriasi nuo mokėjimo „grynaisiais pinigais“ arba lygiaverčių mokėjimo sąlygų, tai kaina, kuri lyginama su mažiausia perpardavimo kaina, turėtų būti proporcingai mažinama 1 % už kiekvieną papildomą suteikto kredito mėnesį.

               (7)

               Pagal įsipareigojime numatytas sąlygas bendrovės privalo reguliariai teikti Komisijai išsamią informaciją – ketvirčio ataskaitas apie nagrinėjamojo produkto pardavimą ir perpardavimą į Europos bendriją. Į šias ataskaitas turi būti įtraukta informacija apie įsipareigojime nurodytų produktų, kurie pirkti iš susijusių bendrovių KLR, perpardavimo sandorius ir apie nagrinėjamojo produkto perpardavimo sandorius, jeigu pirkimas buvo vykdomas iš bet kurios kitos Kinijos bendrovės.

               (8)

               Be to, kaip ir numatyta įsipareigojime, bendrovės įsipareigojo konsultuotis su Europos Komisija dėl visų sunkumų, kurie gali kilti jį įgyvendinant ir toliau taikant.

               (9)

               Siekdamos užtikrinti įsipareigojimo vykdymą, bendrovės taip pat įsipareigojo leisti atlikti tikrinamuosius vizitus vietoje, per kuriuos būtų galima patikrinti ketvirčio ataskaitose pateiktų duomenų tikslumą bei teisingumą, ir pateikti visą Komisijai reikalingą informaciją.

         2.   Bendrovės Fundició Dúctil Benito tikrinamojo vizito rezultatai

               (10)

               2007 m. liepos 2–3 d. Ispanijoje bendrovės Fundició Dúctil Benito patalpose vyko tikrinamasis vizitas. Per šį vizitą buvo tikrinamas laikotarpis nuo 2006 m. balandžio 1 d. iki 2007 m. kovo 31 d.

               (11)

               Tikrinamojo vizito metu nustatyta, kad 13 sandorių atveju nebuvo laikomasi minimalios perpardavimo kainos, nes bendrovė išdavė su šiais sandoriais susijusias kreditines sąskaitas, kurios neturi jokio ekonominio pateisinimo, išskyrus sumažinti sąskaitoje nurodytą perpardavimo kainą. Šių sandorių vertė buvo vidutiniškai 10 % mažesnė nei mažiausia perpardavimo kaina.

               (12)

               Per tikrinamąjį vizitą bendrovė pareiškė, kad taip galėjo įvykti dėl to, jog pardavimų vadybininkai nežinojo, kad perparduodant tam tikrus liejinius (būtent tuos, kurie perkami iš su ja susijusių Kinijos gamintojų) turėjo būti laikomasi mažiausios perpardavimo kainos.

               (13)

               Be to, mažiausios perpardavimo kainos nebuvo laikomasi kitų 39 sandorių atveju, nes bendrovė neatsižvelgė į tai, kad mažiausia perpardavimo kaina skaičiuojama „grynaisiais pinigais arba lygiavertėmis mokėjimo sąlygomis“; kitaip tariant, susitarusi dėl mokėjimo sąlygų konkretaus sandorio atveju, ji nepadidino perpardavimo kainos 1 % už kiekvieną mokėjimui atlikti suteiktą mėnesį, palyginti su mažiausia perpardavimo kaina. Todėl bendrovė neįvykdė įsipareigojimo 3.10 punkte numatytos prievolės. Šių sandorių vertė buvo vidutiniškai 7 % mažesnė nei mažiausia perpardavimo kaina.

               (14)

               Per tikrinamąjį vizitą bendrovė pripažino, kad ji nežinojo, jog „grynaisiais pinigais arba lygiavertėmis mokėjimo sąlygomis“ reiškia ne daugiau kaip 10 dienų mokėjimo terminą. Bendrovė klaidingai manė, jog šis terminas buvo 30 dienų.

         3.   Priimto įsipareigojimo atšaukimo priežastys

               (15)

               Remiantis 9 ir 11 konstatuojamosiose dalyse pateiktais faktais, padaryta išvada, jog bendrovė neįvykdė savo įsipareigojimo, kad nurodytas produktas perpardavimo sandoriuose būtų parduodamas mažiausia perpardavimo kaina.

               (16)

               13 sandorių atveju bendrovė išdavė kreditines sąskaitas, kurios neturi jokio ekonominio pateisinimo, išskyrus sumažinti sąskaitoje nurodytą kainą, ir dėl to perpardavimo kaina buvo vidutiniškai 10 % mažesnė nei mažiausia perpardavimo kaina.

               (17)

               Kitų 39 sandorių atveju mažiausios perpardavimo kainos nebuvo laikomasi, nes bendrovė neatsižvelgė į mažiausios perpardavimo kainos skaičiavimą „grynaisiais pinigais arba lygiavertėmis mokėjimo sąlygomis“. Šių sandorių atveju perpardavimo kaina buvo vidutiniškai 7 % mažesnė nei mažiausia perpardavimo kaina.

         4.   Rašytiniai pareiškimai ir išklausymas
   a)   Įsipareigojimo sudėtingumas

               (18)

               Per patikrinimą vietoje bendrovė pripažino, jog į ataskaitas ji neįtraukė visų nagrinėjamojo produkto perpardavimo sandorių, o tik tuos, kai produktas buvo perkamas iš susijusių bendrovių.

               (19)

               Savo rašytiniame pareiškime bendrovė teigė, jog tam tikri pažeidimai teikiant ataskaitas galėjo būti padaryti todėl, kad įsipareigojimo tekstas yra sudėtingas ir kad bendrovė iš Komisijos tarnybų negavo jokios grįžtamosios informacijos apie savo ataskaitas.

               (20)

               Kalbant apie su ataskaitomis susijusias problemas pabrėžiama, jog bendrovė gavo aiškias instrukcijas, kaip rengti ataskaitas.

               (21)

               Be to, Komisijos tarnybos visada laiku atsakydavo į bendrovės klausimus, susijusius su įsipareigojimo įgyvendinimu.

               (22)

               Taip pat reikia pabrėžti, jog Komisijos tarnyboms nėra įprasta siųsti bendrovėms grįžtamosios informacijos apie ketvirčio ataskaitas, nebent tam tikros problemos nustatomos tikrinant ataskaitų dokumentus.

               (23)

               Šiuo atveju su mažiausia perpardavimo kaina susijusios problemos pirmiausia buvo nustatytos 2007 m. balandžio 15 d. pateiktoje ketvirčio ataskaitoje, dėl kurios 2007 m. gegužės 23 d. konsultuotasi su bendrove. Šios problemos tirtos tikrinamojo vizito metu 2007 m. liepos 2–3 d. Tikrinamojo vizito metu taip pat nustatytos kitos ataskaitų rengimo problemos, ir jas buvo galima aptikti tik tikrinamojo vizito vietoje metu. Bendrovei nedelsiant pranešta apie šią problemą.

         b)   Proporcingumas

               (24)

               Kalbant apie kainos pažeidimus, bendrovė pripažino, jog 52 atvejais kaina buvo pažeista, tačiau teigė, kad tai yra maža viso sandorių skaičiaus dalis nagrinėjamuoju laikotarpiu ir kad, laikantis proporcingumo principo, įsipareigojimas neturėtų būti atšauktas.

               (25)

               Atsakant į šiuos argumentus reikėtų pabrėžti, jog pagal įsipareigojimą bendrovė privalėjo užtikrinti, kad perpardavimo kaina visuose sandoriuose būtų lygi įsipareigojime nustatytai mažiausiai perpardavimo kainai arba už ją didesnė.

               (26)

               Be to, kalbant apie proporcingumą, pagrindiniame reglamente nėra tiesioginio ar netiesioginio reikalavimo, kad įsipareigojimo pažeidimas būtų susijęs su minimalia procentine pardavimo dalimi.

               (27)

               Šį požiūrį taip pat patvirtina Pirmosios instancijos teismo, kuris priėmė sprendimą, kad bet kokio įsipareigojimo pažeidimo pakanka priimtam įsipareigojimui atšaukti, praktika (4).

               (28)

               Todėl bendrovės pateikti argumentai dėl proporcingumo nekeičia Komisijos nuomonės, kad įsipareigojimas buvo pažeistas ir kad priimtas įsipareigojimas turėtų būti atšauktas.

         c)   Bendrovės nurodytas precedentas

               (29)

               Bendrovė taip pat nurodė atvejį, kai buvo priimtas bendrovės, kurios ankstesnis prisiimtas įsipareigojimas buvo atšauktas dėl pažeidimų (5), pasiūlytas naujas įsipareigojimas.

               (30)

               Minėtu atveju, kuris nurodytas kaip precedentas, bendrovė pažeidė pirminį įsipareigojimą, laiku nepateikdama įsipareigojimo vykdymo ataskaitos. Bendrovei paprašius, vėliau buvo inicijuota tarpinė peržiūra, ir jos metu bendrovė įrodė, jog įdiegė naujas priemones, kurios padės užtikrinti, kad ateityje nebūtų pažeidimų teikiant įsipareigojimo vykdymo ataskaitas.

               (31)

               Šiuo atveju reikia pabrėžti, kad bendrovės nurodytas precedentas nėra tiesiogiai palyginamas, nes i) įsipareigojimo pažeidimas buvo formalaus pobūdžio (t. y. pavėluota pateikti įsipareigojimo vykdymo ataskaitą); ir ii) Komisija atšaukė įsipareigojimą, o naująjį priėmė vėliau tarpinės peržiūros metu. Todėl bendrovės argumentas buvo atmestas.

         d)   Su įsipareigojimu susijusi bendrovės praktika

               (32)

               Bendrovė teigė, kad per tikrinamąjį vizitą ji savanoriškai informavo Komisijos pareigūnus, jog buvo tam tikrų sandorių, kurie dėl pateiktų kreditinių sąskaitų buvo mažesni nei nustatyta mažiausia perpardavimo kaina. Vis dėlto, pirma, tai nekeičia fakto, jog pažeidimų buvo. Antra, apie tai informuota tik tada, kai Komisijos tarnybos išnagrinėjo 2007 m. balandžio 15 d. pateiktą ketvirčio ataskaitą ir, remdamosi analizės rezultatais, paprašė papildomos informacijos, šitaip atkreipdamos bendrovės dėmesį į problemą. Taigi, bendrovės dėmesį į problemą iš tikrųjų atkreipė Komisijos tarnybos, atlikusios pateiktų ketvirčio ataskaitų dokumentų analizę.

               (33)

               Bendrovė teigė, jog teikdama savo reguliarias ataskaitas Komisijai ji manė, kad jos ataskaitos yra gerai užpildytos, išsamios, ir jose pateikti duomenys teisingi, ir kad buvo laikomasi mažiausios perpardavimo kainos.

               (34)

               Bendrovė taip pat pabrėžė, kad vadovai ir už ataskaitų rengimą atsakingi darbuotojai nežinojo apie tai, jog pardavimų vadybininkai išdavė kreditines sąskaitas, ir dėl to perpardavimų kainos tapo mažesnės nei mažiausia perpardavimo kaina.

               (35)

               Per klausymą ir rašytiniuose pareiškimuose bendrovė informavo Komisiją, jog už šiuos veiksmus buvo atsakingas vienas pardavimų vadybininkas ir jis jau nebedirba bendrovėje.

               (36)

               Be to, buvo informuota, kad, siekdama ištaisyti klaidas, bendrovė atliko pakeitimus: taikoma sugriežtinta kreditinių sąskaitų išdavimo tvarka, padidintos perpardavimų kainos, atnaujinta bendrovės kompiuterių sistema. Be to, pardavimų vadybininkai buvo informuoti apie įsipareigojimo detales.

               (37)

               Atsižvelgiant į tai, kas išdėstyta prieš tai esančiose konstatuojamosiose dalyse, reikia pabrėžti, jog vadovų nežinojimas apie jokius galimus kainų pažeidimus ir (arba) pardavimų vadybininkų veiksmus, susijusius su įsipareigojimu, bendrovės neatleidžia nuo įsipareigojimo laikymosi. Be to, veiksmų padėčiai ištaisyti bendrovė ėmėsi tik Komisijos tarnyboms atkreipus bendrovės dėmesį į problemas. Atsižvelgiant į išdėstytus faktus, nuolat pasikartojančios klaidos ir dėl to atsiradęs kainų pažeidimas suteikia pagrindo atšaukti įsipareigojimą, nepaisant veiksmų, kurių buvo imtasi po tikrinamojo vizito vietoje.

         C.   SPRENDIMO 2006/109/EB PAKEITIMAS

               (39)

               Atsižvelgiant į išdėstytus faktus, Benito Group, į kurią įeina Fundició Dúctil Benito (Spain), Benito France, S.A.R.L, Zibo Benito Metalwork Co., Ltd, Benito (Tianjin) Metals Products Co., Ltd ir Qingdao Benito Metals Products Co. Ltd, priimtas įsipareigojimas turėtų būti atšauktas ir Sprendimo 2006/109/EB 1 straipsnis iš dalies pakeistas. Atitinkamai, Reglamento (EB) Nr. 1212/2005 1 straipsnio 2 dalyje nustatytas galutinis antidempingo muitas, taikomas „visoms kitoms bendrovėms“, turėtų būti taikomas bendrovių Zibo Benito Metalwork Co., Ltd, Benito (Tianjin) Metals Products Co., Ltd ir Qingdao Benito Metals Products Co. Ltd pagamintiems produktams,

         NUSPRENDĖ:
   1 straipsnis
   Priimtas įsipareigojimas, kuris buvo pasiūlytas Benito Group, į kurią įeina Fundició Dúctil Benito (Spain), Benito France, S.A.R.L, Zibo Benito Metalwork Co., Ltd, Benito (Tianjin) Metals Products Co., Ltd ir Qingdao Benito Metals Products Co. Ltd, ir susijęs su tam tikrų liejinių perpardavimu, yra atšaukiamas.
   2 straipsnis
   Komisijos sprendimo 2006/109/EB 1 straipsnyje pateikta lentelė pakeičiama šia lentele:

                  „Bendrovė

                  Papildomas TARIC kodas

                  Beijing Tongzhou Dadusche Foundry Factory, East of Dongtianyang Village, Dadushe, Tongzhou Beijing

                  A708

                  Botou City Simencun Town Bai Fo Tang Casting Factory, Bai Fo Tang Village, Si Men Cun Town, Bo Tou City, 062159, Hebei Province

                  A681

                  Botou City Wangwu Town Tianlong Casting Factory, Changle Village, Wangwu Town, Botou City, Hebei Province

                  A709

                  Changan Cast Limited Company of Yixian, Hebei, Taiyuan main street, Yi County, Hebei Province, 074200

                  A683

                  Changsha Jinlong Foundry Industry Co., Ltd, 260, Jinchang Road, JinJing Town, Changsha, Hunan

                  A710

                  Changsha Lianhu Foundry, Lianhu Village, Yuhuating Town, Yuhua District, Changsha, Hunan

                  A711

                  Gaminamų ir parduodamų GB Metal Products Co., Ltd, Zhuanlu Town, Dingzhou, Hebei arba gaminamų GB Metal Products Co., Ltd, Zhuanlu Town, Dingzhou, Hebei ir parduodamų su ja susijusios pardavimų įmonės GB International Trading Shanghai Co, Ltd, B301–310 Yinhai Building, 250 Cao Xi Road, Shanghai

                  A712

                  Guiyang Bada Foundry Co., Ltd, Mengguan Huaxi Guiyang, Guizhou

                  A713

                  Hebei Jize Xian Ma Gang Cast Factory, Nankai District. Xiao, Zhai Town, Jize County, Handan City, Hebei

                  A714

                  Gaminamų ir parduodamų Hebei Shunda Foundry Co., Ltd, Qufu Road, Quyang, 073100, PRC arba gaminamų Hebei Shunda Foundry Co., Ltd, Qufu Road, Quyang, 073100, PRC ir parduodamų su ja susijusios pardavimų įmonės Success Cast Tech-Ltd, 603A Huimei Business Centre 83 Guangzhou Dadao(s), Guangzhou 510300

                  A715

                  Hong Guang Handan Cast Foundry Co., Ltd, Nankai District, Xiao Zhai Town, Handou City, Jize County, Hebei

                  A716

                  Qingdao Qitao Casting Co., Ltd, Nan Wang Jia Zhuang Village, Da Xin Town, Jimo City, Qingdao, Shandong Province, 266200

                  A718

                  Shandong Huijin Stock Co., Ltd, North of Kouzhen Town, Laiwu City, Shandong Province, 271114

                  A684

                  Shahe City Fangyuan Casting Co., Ltd, West of Nango Village, Shiliting Town, Shahe City, Hebei Province

                  A719

                  Shanxi Yuansheng Casting and Forging Industrial Co. Ltd, No. 8 DiZangAn, Taiyuan, Shanxi, 030002

                  A680

                  Tianjin Fu Xing Da Casting Co., Ltd, West of Nan Yang Cun Village, Jin Nan District, 300350, Tianjin

                  A720

                  Weifang Jianhua Casting Co., Ltd, Kai Yuan Jie Dao Office, Hanting District, Weifang City, Shandong Province

                  A721

                  Zibo City Boshan Guangyuan Casting Machinery Factory, Xiangyang Village, Badou Town, Boshan District, Zibo City Shandong Province

                  A722

                  Zibo Dehua Machinery Co., Ltd, North of Lanyan Street, Zibo High-tech Developing Zone

                  A723“

   3 straipsnis
   Šis sprendimas įsigalioja kitą dieną nuo jo paskelbimo Europos Sąjungos oficialiajame leidinyje.

      Priimta Briuselyje, 2008 m. birželio 11 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

      (2)  OL L 199, 2005 7 29, p. 1. Reglamentas su paskutiniais pakeitimais, padarytais Reglamentu (EB) Nr. 426/2008 (OL L 129, 2008 5 17, p. 1).

      (3)  OL L 47, 2006 2 17, p. 59.

      (4)  Žr. bylą T-51/96 Miwon prieš Tarybą (ETS 2000 m. Rink., p. II-1841), 52 punktas; bylą T-340/99 Arne Mathisen AS prieš Tarybą (ETS 2002 m. Rink., p. II-2905), 80 punktas.

      (5)  Gje-Vi AS; Tarybos reglamentas (EB) Nr. 322/2002 (OL L 51, 2002 2 22, p. 1).


title: 2013/573/ES: 2013 m. balandžio 17 d. Europos Parlamento sprendimas dėl Europos aplinkos agentūros 2011 finansinių metų sąskaitų uždarymo

text:
16.11.2013

               LT

               Europos Sąjungos oficialusis leidinys

               L 308/220

         EUROPOS PARLAMENTO SPRENDIMAS
   2013 m. balandžio 17 d.
   dėl Europos aplinkos agentūros 2011 finansinių metų sąskaitų uždarymo
   (2013/573/ES)
   EUROPOS PARLAMENTAS,

               —

               atsižvelgdamas į Europos aplinkos agentūros 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos aplinkos agentūros 2011 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2009 m. balandžio 23 d. Europos Parlamento ir Tarybos reglamentą (EB) Nr. 401/2009 dėl Europos aplinkos agentūros bei Europos aplinkos informacijos ir stebėjimo tinklo (4), ypač į jo 13 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Aplinkos, visuomenės sveikatos ir maisto saugos komiteto nuomonę (A7-0070/2013),

               1.

               pritaria Europos aplinkos agentūros 2011 finansinių metų sąskaitų uždarymąui;

               2.

               paveda Pirmininkui perduoti šį sprendimą Europos aplinkos agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 80.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 126, 2009 5 21, p. 13.

      (5)  OL L 357, 2002 12 31, p. 72.


title: 2009 m. balandžio 23 d. Europos Parlamento sprendimas dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2007 finansinių metų biudžeto įvykdymo patvirtinimo

text:
26.9.2009

               LT

               Europos Sąjungos oficialusis leidinys

               L 255/126

         2009 m. balandžio 23 d.
   EUROPOS PARLAMENTO SPRENDIMAS
   dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2007 finansinių metų biudžeto įvykdymo patvirtinimo
   (2009/649/EB)
   EUROPOS PARLAMENTAS,

               —

               atsižvelgdamas į Europos operatyvaus bendradarbiavimo prie ES valstybių narių išorės sienų valdymo agentūros 2007 finansinių metų galutines metines ataskaitas (1),

               —

               atsižvelgdamas į Audito Rūmų ataskaitą dėl Europos operatyvaus bendradarbiavimo prie ES valstybių narių išorės sienų valdymo agentūros 2007 finansinių metų galutinių metinių ataskaitų, kartu su agentūros atsakymais (2),

               —

               atsižvelgdamas į 2009 m. vasario 10 d. Tarybos rekomendaciją (5588/2009 – C6–0060/2009),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į savo 2008 m. gruodžio 18 d. rezoliuciją dėl FRONTEX agentūros ir Europos sienų stebėjimo sistemos EUROSUR vertinimo ir būsimos plėtros (4),

               —

               atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (5), ypač į jo 30 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (6), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0166/2009),

               1.

               suteikia patvirtinimą Europos operatyvaus bendradarbiavimo prie Europos Sąjungos valstybių narių išorės sienų valdymo agentūros direktoriui, kad agentūros 2007 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos operatyvaus bendradarbiavimo prie Europos Sąjungos valstybių narių išorės sienų valdymo agentūros direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Klaus WELLE

      (1)  OL C 278, 2008 10 31, p. 7.

      (2)  OL C 311, 2008 12 5, p. 34.

      (3)  OL L 248, 2002 9 16, p. 1.

      (4)  Priimti tekstai, P6_TA(2008)0633.

      (5)  OL L 349, 2004 11 25, p. 1.

      (6)  OL L 357, 2002 12 31, p. 72.
   2009 m. balandžio 23 d.
   EUROPOS PARLAMENTO REZOLIUCIJA
   su pastabomis, sudarančiomis neatskiriamą sprendimo dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros 2007 finansinių metų biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į Europos operatyvaus bendradarbiavimo prie ES valstybių narių išorės sienų valdymo agentūros 2007 finansinių metų galutines metines ataskaitas (1),

               —

               atsižvelgdamas į Audito Rūmų ataskaitą dėl Europos operatyvaus bendradarbiavimo prie ES valstybių narių išorės sienų valdymo agentūros 2007 finansinių metų galutinių metinių ataskaitų, kartu su agentūros atsakymais (2),

               —

               atsižvelgdamas į 2009 m. vasario 10 d. Tarybos rekomendaciją (5588/2009 – C6–0060/2009),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į savo 2008 m. gruodžio 18 d. rezoliuciją dėl FRONTEX agentūros ir Europos sienų stebėjimo sistemos EUROSUR vertinimo ir būsimos plėtros (4),

               —

               atsižvelgdamas į 2004 m. spalio 26 d. Tarybos reglamentą (EB) Nr. 2007/2004, įsteigiantį Europos operatyvaus bendradarbiavimo prie Europos Sąjungos valstybių narių išorės sienų valdymo agentūrą (5), ypač į jo 30 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 185 straipsnyje (6), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0166/2009),

               A.

               kadangi Audito Rūmai (EAR) pranešė, kad jiems pateiktas pagrįstas patikinimas, kad metinės 2007 finansinių metų ataskaitos patikimos ir vykdytos finansinės operacijos teisėtos ir tvarkingos,

               B.

               kadangi Parlamentas 2008 m. balandžio 22 d. priėmė sprendimą dėl Europos operatyvaus bendradarbiavimo prie Europos Sąjungos valstybių narių išorės sienų valdymo agentūros direktoriui suteikiamo patvirtinimo, kad agentūros 2006 finansinių metų biudžetas įvykdytas (7) ir, inter alia:

                           —

                           atkreipė dėmesį į EAR pastabą 2006 m. ataskaitoje, kad 2006 finansinių metų įsipareigojimų lygis buvo 85 %; į kitus metus perkeliamos lėšos sudarė daugiau kaip 70 % visų ir beveik 85 % veiklos išlaidų; asignavimų perkėlimai iš vieno skyriaus ar antraštinės dalies į kitą viršijo bendrą Finansiniame reglamente nustatytą 10 % ribą; taigi, nebuvo griežtai laikomasi biudžeto konkretumo principo,

                           —

                           ragino Agentūrą gerinti savo finansų valdymą, ypač atsižvelgiant į didesnį jos 2007 ir 2008 finansinių metų biudžetą,

               C.

               kadangi 2007 m. buvo antrieji šios agentūros veiklos metai,

               1.

               pabrėžia, kad agentūros 2007 m. biudžetas (42 100 000 eurų) daugiau kaip du kartus didesnis už 2006 m. biudžetą (19 200 000 eurų);

               2.

               atkreipia dėmesį į EAR kritiką dėl to, kad į 2008 m. perkelti įsipareigojimai, kurie buvo numatyti su operatyvine veikla susijusiems dotacijų susitarimams, sudarė 18 400 000 eurų ir kad nemaža šių įsipareigojimų dalis buvo patvirtinta remiantis pernelyg padidintomis išlaidomis;

               3.

               pripažįsta agentūros EAR pateiktame atsakyme nurodytą faktą, kad agentūrai itin sudėtinga įvertinti savo išlaidas, nes agentūra priklausoma nuo valstybių narių teikiamos įrangos, kuri naudojama vykdant operacijas;

               4.

               atkreipia dėmesį į tai, kad agentūra sukūrė centralizuotą techninės įrangos registrą (CRATE), į kurį įtraukiama valstybių narių įranga, kurią galima naudotis operatyvinėms reikmėms; pažymi, kad CRATE registras susietas su bendrų išlaidų apskaičiavimo metodu ir turėtų padėti veiksmingiau paskirstyti biudžeto lėšas;

               5.

               reiškia susirūpinimą dėl to, jog kadangi nėra patvirtinta iždo valdymo politika, nėra naudojamas didelis agentūros užlaikytų grynųjų pinigų kiekis ir jis laikomas banko sąskaitose gaunant labai mažas palūkanas; pažymi, kad pagal agentūros sąskaitas (balansą) 2007 m. gruodžio 31 d. agentūra turėjo 32 600 000 eurų grynaisiais pinigais ir grynųjų pinigų ekvivalentais;

               6.

               atkreipia dėmesį į agentūros atsakymą, kad ji bandys derėtis su savo banku dėl sąlygų ir patikrins, ar kiti bankai negali pasiūlyti geresnių sąlygų;

               7.

               primygtinai ragina agentūrą patvirtinti iždo valdymo politiką ir savo 2008 m. bendrojoje ataskaitoje pranešti apie veiksmus, kurių buvo imtasi, bei apie pasiektus rezultatus;

         Tolesnės priemonės, susijusios su 2006 m. biudžeto įvykdymo patvirtinimu

               8.

               primena, kad 2006 finansiniai metai buvo pirmieji metai, kai agentūra veikė nepriklausomai finansine prasme ir kai jai buvo taikoma biudžeto įvykdymo patvirtinimo procedūra;

               9.

               apgailestauja, kad EAR 2007 m. metinėje ataskaitoje nurodyta keletas pažeidimų, į kuriuos buvo atkreiptas dėmesys jau 2006 m. metinėje ataskaitoje, visų pirma:

                           —

                           daug asignavimų buvo perkelta į kitą laikotarpį ir panaikinta, t. y. beveik 70 % 2007 finansiniais metais turėtų asignavimų nebuvo panaudota,

                           —

                           teisiniai įsipareigojimai buvo prisiimti prieš patvirtinant biudžeto įsipareigojimus,

                           —

                           EAR nuomone, įdarbinimo procedūros neatitiko nustatytų taisyklių, ypač vienodo požiūrio principo, nes minimalios darbo patirties metų skaičius, kuris yra būtinas siekiant užimti tam tikras pareigas, skiriasi nuo agentūrų ir Komisijos patvirtintų taisyklių;

               10.

               atkreipia dėmesį į agentūros atsakymą, kuriame nurodyta, kad nemažus perkėlimus iš dalies nulėmė tai, kad 2007 m. birželio mėn. Komisija pervedė 7 000 000 eurų, skirtų jūrų sienų operacijoms, kurioms atlikti reikalingi valstybių narių laivai ir orlaiviai, ir atsižvelgiant į tai, kad šių operacijų sudėtingumas reikalauja didelių pastangų ir daug laiko, taigi įsipareigojimus buvo įmanoma prisiimti tik 2007 m. pabaigoje;

               11.

               vis dėlto nerimauja dėl EAR pastebėto didelio perkėlimų į kitus metus skaičiaus ir ragina agentūrą spręsti šią problemą, kurią EAR paminėjo jau 2006 m. ataskaitoje; atkreipia dėmesį į tai, kad agentūros 2007 m. biudžeto 19 900 000 mln. eurų rezervą buvo leista panaudoti tik 2007 m. birželio mėn.; atsižvelgia į agentūros atsakymus į šį klausimą;

               12.

               ragina agentūrą spręsti EAR nustatytas besikartojančias problemas, susijusias su jos įsipareigojimų sistema;

               13.

               džiaugdamasis pastebi, kad agentūra patvirtino savo 2008 m. veiksmų planą, siekdama išspręsti savo įsipareigojimų sistemos problemas; pažymi, kad šiame veiksmų plane, inter alia, valstybėms narėms nustatomi terminai, iki kada jos turi pateikti agentūrai savo bendrai finansuojamos dalies biudžeto projektą, kad būtų galima nustatyti galutinę dotacijų sumą ir taip išvengti ex-post skyrimų;

               14.

               ragina agentūrą savo bendrojoje 2008 m. ataskaitoje informuotų apie rezultatus, kurių pasiekta įgyvendinant šį veiksmų planą;

               15.

               mano, kad speciali agentūros bendradarbiavimo su valstybėmis narėmis forma, t. y. tai, kad valstybės narės turi teikti agentūrai įrangą, kuri reikalinga jos vykdomoms operacijoms, ir EAR nustatyti trūkumai, susiję su biudžeto planavimu, ypač išlaidų įvertinimu, ir biudžeto įgyvendinimu, ypač lėšų perkėlimu bei ex-post skyrimo problema, yra tarpusavyje susiję;

               16.

               primena, kad Parlamentas minėtoje 2008 m. gruodžio 18 d. rezoliucijoje:

                           a)

                           ragino agentūrą pateikti Parlamentui ir Tarybai ataskaitą, kurioje būtų nurodyta išsami informacija apie veiksmingą valstybių narių teikiamos įrangos naudojimą ir realų jos pateikimą bei pabrėžti sunkumus, su kuriais susidurta;

                           b)

                           ragino valstybes nares tuo atveju, jei toliau ištekliai būtų nepakankamai prieinami, nedelsiant priimti sprendimą labai padidinti agentūros biudžetą, kad ši agentūra galėtų atlikti savo funkcijas, ir prireikus ištirti teisinius užduotims vykdyti reikalingos įrangos nuomos ir (arba) įsigijimo ateityje aspektus;

                           c)

                           priminė, kad Parlamentas, kaip biudžeto valdymo institucija, po agentūros įsteigimo jau padidino jos biudžetą ir rūpinsis, kad jis būtų tinkamai vykdomas bei pritaikomas prie besikeičiančių agentūros funkcijų;

               17.

               ragina agentūrą patobulinti savo finansų valdymą, atsižvelgiant EAR pastabas, ir pabrėžia, kad savo atsakyme EAR agentūra atkreipė dėmesį į išskirtinę agentūros bendradarbiavimo su valstybėmis narėmis formą, t. y. tai, kad agentūra priklausoma nuo valstybių narių teikiamos įrangos, kuri naudojama vykdant operacijas;

               18.

               pasiryžęs ateityje atidžiai stebėti, kokį poveikį agentūros bendradarbiavimas su valstybėmis narėmis daro jos finansų valdymui;

               19.

               apgailestauja, kad agentūra, siekdama pritraukti itin kvalifikuotus darbuotojus, turėjo taikyti įdarbinimo procedūras, kurios ne visiškai atitiko bendrąsias Pareigūnų tarnybos nuostatų įgyvendinimo nuostatas;

               20.

               pabrėžia, kad įdarbinimo klausimu agentūra nesutinka su EAR kritika, kad ji nesilaikė vienodo požiūrio principo, nes minimalios darbo patirties metų skaičius, kuris būtinas siekiant užimti tam tikras pareigas, skyrėsi nuo Komisijos ir agentūros patvirtintų taisyklių; pažymi, jog Agentūra mano, kad jos įdarbinimo praktika atitinka taisyklių reikalavimus, kadangi agentūra sudėtingomis sąlygomis turėjo pritraukti aukštos kvalifikacijos specialistus; pastebi, kad Pareigūnų tarnybos nuostatuose numatyta, kad Bendrijos agentūros su Komisijos sutikimu tvirtina savo bendrąsias įgyvendinimo nuostatas; pabrėžia, kad Komisija parengė tipinį sprendimą dėl bendrųjų įgyvendinimo nuostatų; pažymi, kad Komisija iki šiol nepritarė agentūros pateiktoms bendrosioms įgyvendinimo nuostatoms; ragina agentūrą atsižvelgti į Pareigūnų tarybos rekomendaciją ir griežtai laikytis Pareigūnų tarnybos nuostatuose numatytų įdarbinimo kriterijų siekiant užtikrinti, kad būtų taikomas vienodo požiūrio principas darbo patirties metų skaičiaus, kuris būtinas siekiant užimti tam tikras pareigas, atžvilgiu;

               21.

               ragina agentūrą gerinti savo finansų valdymą, ypač atsižvelgiant į padidėjusį jos 2008 ir 2009 m. biudžetą;

               22.

               pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos savo 2009 m. balandžio 23 d. rezoliucijoje dėl ES agentūrų finansų valdymo ir kontrolės (8).

      (1)  OL C 278, 2008 10 31, p. 7.

      (2)  OL C 311, 2008 12 5, p. 34.

      (3)  OL L 248, 2002 9 16, p. 1.

      (4)  Priimti tekstai, P6_TA(2008)0633.

      (5)  OL L 349, 2004 11 25, p. 1.

      (6)  OL L 357, 2002 12 31, p. 72.

      (7)  OL L 88, 2009 3 31, p. 226.

      (8)  Žr. šio Oficialiojo leidinio p. 206.


title: 2011 m. gruodžio 19 d. Tarybos sprendimas 2011/860/BUSP, kuriuo iš dalies keičiamas Sprendimas 2010/800/BUSP dėl ribojamųjų priemonių Korėjos Liaudies Demokratinei Respublikai

text:
21.12.2011

               LT

               Europos Sąjungos oficialusis leidinys

               L 338/56

         TARYBOS SPRENDIMAS 2011/860/BUSP
   2011 m. gruodžio 19 d.
   kuriuo iš dalies keičiamas Sprendimas 2010/800/BUSP dėl ribojamųjų priemonių Korėjos Liaudies Demokratinei Respublikai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į 2010 m. gruodžio 22 d. Tarybos sprendimą 2010/800/BUSP dėl ribojamųjų priemonių Korėjos Liaudies Demokratinei Respublikai (1), ypač į jo 9 straipsnio 2 dalį ir 12 straipsnio 3 dalį,
   kadangi:

               (1)

               2010 m. gruodžio 22 d. Taryba priėmė Sprendimą 2010/800/BUSP dėl ribojamųjų priemonių Korėjos Liaudies Demokratinei Respublikai;

               (2)

               Taryba atliko išsamią Sprendimo 2010/800/BUSP II ir III prieduose nurodytų asmenų ir subjektų, kuriems taikomi to sprendimo 4 straipsnio 1 dalies b ir c punktai ir 5 straipsnio 1 dalies b ir c punktai, sąrašo peržiūrą;

               (3)

               Taryba padarė išvadą, kad Sprendimo 2010/800/BUSP II ir III prieduose išvardytiems asmenims ir subjektams toliau turėtų būti taikomos jame numatytos konkrečios ribojamosios priemonės;

               (4)

               Taryba taip pat padarė išvadą, kad reikėtų iš dalies pakeisti vieną Sprendimo 2010/800/BUSP II priedo įrašą, susijusį su tam tikru subjektu;

               (5)

               be to, Tarybos sprendimu, į Sprendimo 2010/800/BUSP II ir III prieduose pateiktus asmenų ir subjektų, kuriems taikomos ribojamosios priemonės, sąrašus turėtų būti įtraukta kitų asmenų ir subjektų;

               (6)

               Sprendimo 2010/800/BUSP II ir III prieduose pateiktas asmenų ir subjektų sąrašas turėtų būti atitinkamai atnaujintas,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/800/BUSP II ir III priedai iš dalies keičiami pagal šio sprendimo priedą.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gruodžio 19 d.

            Tarybos vardu

            Pirmininkas

         M. KOROLEC

      (1)  OL L 341, 2010 12 23, p. 32.

      PRIEDAS
      Sprendimas 2010/800/BUSP dalies keičiamas taip:

                  1.

                  II priedas iš dalies keičiamas taip:

                              a)

                              Toliau išvardinti asmenys įtraukiami į A punktą, o toliau išvardinti subjektai įtraukiami į B punktą:
                              A.   4 straipsnio 1 dalies b punkte ir 5 straipsnio 1 dalies b punkte nurodytų asmenų sąrašas

                                          Pavadinimas
                                          (ir galimi kiti pavadinimai)

                                          Identifikuojamoji informacija

                                          Motyvai

                                          1.

                                          Leitenantas generolas Kim Yong Chol
                                          (slapyvardžiai: Kim Yong-Chol; Kim Young-Chol; Kim Young-Cheol; Kim Young-Chul)

                                          Gimimo data: 1946
                                          Vieta: Pyongan-Pukto, Šiaurės Korėja

                                          Kim Yong Chol yra Reconnaissance General Bureau (RGB) vadas.

                                          2.

                                          Pak To-Chun

                                          Gimimo data: 1944 m. kovo 9 d.
                                          Gimimo vieta: Jagang, Rangrim

                                          Nacionalinės gynybos tarybos narys.
                                          Jis atsako už ginklų pramonę. Pranešama, kad jis vadovauja Branduolinės energetikos biurui. Ši įstaiga yra ypač svarbi KLDR branduolinei programai ir raket7 paleidimo programai.

                                    B.   5 straipsnio 1 dalies b punkte nurodytų subjektų sąrašas

                                          Pavadinimas
                                          (ir galimi kiti pavadinimai)

                                          Identifikuojamoji informacija

                                          Motyvai

                                          1.

                                          Hesong Trading Corporation

                                          Pchenjanas, KLDR

                                          Kontroliuojama Korea Mining Development Corporation (KOMID) (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą); tai vienas iš svarbiausių prekybos ginklais subjektų ir pagrindinė su balistinėmis raketomis bei įprastine ginkluote susijusių prekių ir įrangos eksportuotoja.
                                          Susijusi su prekių, kurios gali būti naudojamos balistinių raketų programoje, tiekimu.

                                          2.

                                          Tosong Technology Trading Corporation

                                          Pchenjanas, KLDR

                                          Kontroliuojama Korea Mining Development Corporation (KOMID) (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą); tai vienas iš svarbiausių prekybos ginklais subjektų ir pagrindinė su balistinėmis raketomis bei įprastine ginkluote susijusių prekių ir įrangos eksportuotoja.

                                          3.

                                          Korea Complex Equipment Import Corporation

                                          Rakwon-dong, Pothonggang District, Pchenjanas, KLDR

                                          Kontroliuojama Korea Ryonbong General Corporation (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą); gynybos konglomeratas, kurio specializacija – KLDR gynybos pramonei skirtų prekių pirkimas ir parama vykdant su tos šalies karo pramone susijusius pardavimus.

                                          4.

                                          Korea International Chemical Joint Venture Company
                                          (dar žinoma kaip: Choson International Chemicals Joint Operation Company; Chosun International Chemicals Joint Operation Company; International Chemical Joint Venture Corporation)

                                          Hamhung, South Hamgyong Province, KLDR; Man gyongdae-kuyok, Pchenjanas, KLDR; Mangyungdae-gu, Pchenjanas, KLDR

                                          Kontroliuojama Korea Ryonbong General Corporation (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą); gynybos konglomeratas, kurio specializacija – KLDR gynybos pramonei skirtų prekių pirkimas ir parama vykdant su tos šalies karo pramone susijusius pardavimus.

                                          5.

                                          Korea Kwangsong Trading Corporation

                                          Rakwon-dong, Pothonggang District, Pchenjanas, KLDR

                                          Kontroliuojama Korea Ryonbong General Corporation (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą); gynybos konglomeratas, kurio specializacija – KLDR gynybos pramonei skirtų prekių pirkimas ir parama vykdant su tos šalies karo pramone susijusius pardavimus.

                                          6.

                                          Korea Ryonha Machinery Joint Venture Corporation
                                          (dar žinoma kaip: Chosun Yunha Machinery Joint Operation Company; Korea Ryenha Machinery J/V Corporation; Ryonha Machinery Joint Venture Corporation)

                                          Central District, Pyongyang, KLDR; Mangyungdae-gu, Pchenjanas, KLDR Mangyongdae District, Pchenjanas, KLDR

                                          Kontroliuojama Korea Ryonbong General Corporation (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą); gynybos konglomeratas, kurio specializacija – KLDR gynybos pramonei skirtų prekių pirkimas ir parama vykdant su tos šalies karo pramone susijusius pardavimus.
                                          Gamybos objektai pastaruoju metu buvo modernizuoti; juos ketinama iš dalies panaudoti su branduoline gamyba susijusių medžiagų perdirbimui.

                                          7.

                                          Munitions Industry Department
                                          (dar žinoma kaip: Military Supplies Industry Department)

                                          Pchenjanas, KLDR

                                          Atsako už Šiaurės Korėjos karinės pramonės, įskaitant Antrąjį ekonomikos komitetą ir KOMID, veiklos priežiūrą. Tai apima Šiaurės Korėjos balistinių raketų programos ir branduolinės programos vystymą.
                                          Dar neseniai šiai įstaigai vadovavo Jon Pyong Ho. Yra informacijos, kad buvęs Ginkluotės pramonės departamaneto (MID) pirmasis direktoriaus pavaduotojas Chu Kyu-ch’ang (Ju Gyu-chang) dabar yra MID, kuris oficialiai vadinamas Mašinų gamybos pramonės departamentu (Machine Building Industry Department), direktorius. Chu dirbo bendru Šiaurės Korėjos raketų kūrimo prižiūrėtoju, 5skaitant 2009 m. balandžio 5 d. raketos Taepo Dong-2 (TD-2) paleidimo ir nepavykusio 2006 m. liepos mėn. TD-2 paleidimo priežiūrą.

                                          8.

                                             Reconnaissance General Bureau (RGB)

                                          (dar žinoma kaip: Chongch’al Ch’ongguk; RGB; KPA Unit 586)

                                          Hyongjesan-Guyok, Pchenjanas, Šiaurės Korėja; Nungrado, Pchenjanas, Šiaurės Korėja.

                                             Reconnaissance General Bureau (RGB) yra Šiaurės Korėjos svarbiausia žvalgybos organizacija, sukurta 2009 m. pradžioje sujungus esamas žvalgybos organizacijas, priklausančias Korėjos darbininkų partijai, Operacijų departamentui, 35 biurui ir Korėjos liaudies armijos žvalgybos biurą. Ji tiesiogiai pavaldi Gynybos ministerijai ir visų pirma atsako už karinės žvalgybinės informacijos surinkimą. RGB prekiauja įprastine ginkluote ir kontroliuoja Šiaurės Korėjos įprastinės ginkluotės firmą Green Pine Associated Corporation (Green Pine), kurią į sąrašą įtraukė ES.

                              b)

                              B punkte įrašas apie „Green Pine Associated Corporation“ pakeičiamas taip:

                                          Pavadinimas

                                          Identifikuojamoji informacija

                                          Motyvai

                                          1.

                                          „Green Pine Associated Corporation“ (dar vadinama: „Chongsong Yonhap“; „Ch’o’ngsong Yo’nhap“; „Saengpil Associated Company“; „General Precious Metal Complex“ (GPM); „Myong Dae Company“; „Twin Dragon Trading“ (TDT))

                                          c/o Reconnaissance General Bureau Headquarters, Hyongjesan-Guyok, Pyongyang/Nungrado, Pyongyang

                                          „Ch’o’ngsong Yo’nhap“ įtraukta į sąrašą dėl sankcijų už ginklų ar susijusių medžiagų eksportą iš Šiaurės Korėjos. „Green Pine“ specializacija: karinių jūrų laivų ir ginkluotės, pavyzdžiui, povandeninių laivų, karinių laivų ir raketinių sistemų, gamyba; šis subjektas eksportavo torpedas ir teikė techninę pagalbą su gynyba susijusioms Irano firmoms. „Green Pine“ yra atsakinga už maždaug pusės Šiaurės Korėjos ginklų ir susijusių medžiagų eksportą, o JT ST įtraukus į sąrašą KOMID perėmė didelę dalį jos veiklos.

                  2.

                  III priede toliau išvardinti asmenys įtraukiami į A punktą, o toliau išvardinti subjektai įtraukiami į B punktą:
                  A.   4 straipsnio 1 dalies c punkte ir 5 straipsnio 1 dalies c punkte nurodytų asmenų sąrašas

                              Pavadinimas
                              (ir galimi kiti pavadinimai)

                              Identifikuojamoji informacija

                              Motyvai

                              1.

                              Kim Tong-Myo'ng
                              (dar žinoma kaip: Kim Chin-so'k)

                              Gimimo data: 1964 m., pilietybė: Šiaurės Korėjos

                              Kim Tong-Myo'ng veikia Tanchon Commercial Bank (kurį 2009 m. balandžio mėn. pagal Rezoliuciją 1718 įsteigtas Sankcijų komitetas įtraukė į sąrašą) vardu.
                              Kim Dong Myong ėjo įvairias pareigas Tanchon nuo ne vėliau kaip 2002 m.; šiuo metu jis yra Tanchon valdybos pirmininkas. Jis taip pat dalyvavo tvarkant Amroggang (kuri priklauso Tanchon Commercial Bank ir yra jos kontroliuojama) reikalus, naudodamasis kitu slapyvardžiu: Kim Chin-so'k.

                        B.   5 straipsnio 1 dalies c punkte nurodytų subjektų sąrašas

                              Pavadinimas
                              (ir galimi kiti pavadinimai)

                              Identifikuojamoji informacija

                              Motyvai

                              1.

                              Korea Kwangson Banking Corp. (KKBC)
                              (dar žinoma kaip: Korea Kwangson Banking Corp; KKBC)

                              Jungson-dong, Sungri Street, Central District, Pchenjanas, KLDR

                              Pavaldi įmonė, veikianti Korea Ryonbong General Corporation (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą) vardu arba jai vadovaujant, kuri pastarajai priklauso arba yra jos kontroliuojama.
                              Teikia finansines paslaugas, kuriomis remia ir Tanchon Commercial Bank (kurį 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą), ir Korea Hyoksin Trading Corporation (kurią 2009 m. liepos mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą).
                              Nuo 2008 m. Tanchon naudojosi KKBC sudaryti palankesnėms sąlygoms lėšų pervedimams, kurie, tikėtina, siekė milijonus dolerių, įskaitant pervedimus, susijusius su Korea Mining Development Trading Corporation (KOMID) (kurią 2009 m. balandžio mėn. pagal JT Saugumo Tarybos rezoliuciją 1718 įsteigtas Sankcijų komitetas įtraukė į sąrašą) lėšų pervedimu 2009 m. iš Birmos į Kiniją.
                              Be to, Hyoksin, kurį JT apibūdino, kaip su masinio naikinimo ginklų kūrimu susijusį subjektą, siekė pasinaudoti KKBC vykdant dvejopos paskirties įrangos pirkimą 2008 m. KKBC turi bent vieną užsienio padalinį Dandong, Kinijoje.

                              2.

                              Amroggang Development Banking Corporation
                              (dar žinoma kaip: Amroggang Development Bank; Amnokkang Development Bank)

                              Tongan-dong, Pchenjanas, KLDR;

                              Priklauso Tanchon Commercial Bank (kurį 2009 m. balandžio mėn. pagal Rezoliuciją 1718 įsteigtas Sankcijų komitetas įtraukė į sąrašą) arba yra jo kontroliuojamas. 2006 m. įsteigtą Amroggang valdo Tanchon pareigūnai. Tanchon dalyvauja finansuojant KOMID (kurį 2009 m. balandžio mėn. pagal Rezoliuciją 1718 įsteigtas Sankcijų komitetas įtraukė į sąrašą) vykdomus balistinių raketų pardavimus ir taip pat dalyvavo KOMID ir Irano Shahid Hemmat Industrial Group (SHIG) balistinių raketų sandoriuose.

                              3.

                              Bank of East Land
                              (dar žinoma kaip: Dongbang Bank; Tongbang U’nhaeng; Tongbang Bank)

                              PO Box 32, BEL Building, Jonseung-Dung, Moranbong District, Pchenjanas, Šiaurės Korėja.

                              Šiaurės Korėjos finansinė institucija Bank of East Land (dar žinoma kaip Dongbang Bank) sudaro palankesnes sąlygas į sąrašą įtraukto ginkluotės gamintojos ir eksportuotojos Green Pine Associated Corporation (Green Pine) su ginklų prekyba susijusiems sandoriams ir teikia jai kitą paramą. Bank of East Land aktyviai bendradarbiavo su Green Pine pervesdamas lėšas taip, kad išvengtų sankcijų.
                              2007 m. ir 2008 m. Bank of East Land sudarė palankesnes sąlygas sandoriams, susijusiems su Green Pine ir į sąrašą įtrauktomis Irano finansų institucijomis, įskaitant Bank Melli ir Bank Sepah. Be to, Bank of East Land sudarė palankesnes sąlygas finansiniams sandoriams, vykdomiems Šiaurės Korėjos Reconnaissance General Bureau (RGB) ginklų programai.

                              4.

                              Office 39 of The Korean Workers’ Party
                              (dar žinoma kaip: Office #39; Office No. 39; Bureau 39; Central Committee; Third Floor Division 39.)

                              Second KWP Government Building (korėjietiškai: Ch’o’ngsa), Chungso’ng, Urban Tower (Korean’Dong), Chung Ward, Pchenjanas, Šiaurės Korėja; Chung-Guyok (Central District), Sosong Street, Kyongrim-Dong, Pchenjanas, Šiaurės Korėja; Changgwang Street, Pchenjanas, Šiaurės Korėja.

                                 Office 39 of the Korean Workers’ Party dalyvauja neteisėtoje ekonominėje veikloje Šiaurės Korėjos vyriausybei remti. Jis turi padalinius visoje šalyje; jis renka ir valdo lėšas bei atsako už tai, kad būtų uždirbta užsienio valiutos Šiaurės Korėjos darbininkų partijos vadovybei iš neteisėtos veiklos, pavyzdžiui, prekybos narkotikais. Office 39 kontroliuoja kelis subjektus Šiaurės Korėjoje ir užsienyje, per kuriuos jis vykdo įvairią neteisėtą veiklą, įskaitant narkotikų gamybą, kontrabandą ir platinimą. Be to, Office 39 dalyvavo bandymuose įsigyti ir atgabenti į Šiaurės Korėją prabangos prekių.

                                 Office 39 laikomas viena iš svarbiausių organizacijų, kurios atsako už valiutos ir prekių įsigijimą. Sakoma, kad jis tiesiogiai pavaldus KIM Jong-il.
                              Jis kontroliuoja kelias prekybos bendroves; kai kurios iš jų aktyviai dalyvauja neteisėtoje veikloje; viena iš jų Daesong General Bureau, kuri priklauso Daesong group – didžiausiai bendrovių grupei šalyje. Pasak kai kurių šaltinių, Office 39 turi atstovybes Romoje, Pekine, Bankoke, Singapūre, Honkonge ir Dubajuje. Teikdamas informaciją išorės subjektams Office 39 nuolat keičia pavadinimą ir atributus. Office 39 direktorius JON il-chun jau įtrauktas ES sankcijų sąrašą.

                                 Office 39 gamino metamfetaminą Sangwon, South Pyongan Province; be to, jis dalyvavo skirstant metamfetaminą nedidelio masto Šiaurės Korėjos kontrabandininkams, kad jis būtų platinamas Kinijoje ir Pietų Korėjoje. Be to, Office 39 turi aguonų ūkius North Hamkyo’ng Province ir North Pyongan Province bei gamina opiumą ir heroiną Hamhu’ng ir Nachin.
                              2009 m. Office 39 dalyvavo nepavykusiame bandyme įsigyti ir eksportuoti į Šiaurės Korėją (per Kiniją) dvi Italijoje pagamintas prabangias jachtas, kurių vertė – daugiau nei 15 mln. USD. Bandymu eksportuoti Kim Jong-il skirtas jachtas, kuriam sutrukdė Italijos valdžios institucijos, buvo pažeistos Jungtinių Tautų sankcijos Šiaurės Korėjai pagal JT ST rezoliuciją 1718, kuria konkrečiai valstybių narių prašoma užkirsti kelią prabangos prekių tiekimui, pardavimui arba perdavimui Šiaurės Korėjai.

                                 Office 39 anksčiau naudojosi Banco Delta Asia nešvarioms pajamoms plauti. 2005 m. rugsėjo mėn. Iždo departamentas nurodė, kad Banco Delta Asia kelia „itin didelį susirūpinimą dėl pinigų plovimo“ pagal JAV įstatymo „PATRIOT Act“ 311 skirsnį, nes jis kelia nepriimtinai didelį pinigų plovimo ir kitų finansinių nusikaltimų pavojų.


title: 2009/71/EB,Euratomas: 2009 m. sausio 19 d. Tarybos sprendimas dėl Ispanijai atstovaujančio Europos ekonomikos ir socialinių reikalų komiteto nario skyrimo

text:
28.1.2009

               LT

               Europos Sąjungos oficialusis leidinys

               L 24/14

      TARYBOS SPRENDIMAS

   2009 m. sausio 19 d.
   dėl Ispanijai atstovaujančio Europos ekonomikos ir socialinių reikalų komiteto nario skyrimo
   (2009/71/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 259 straipsnį,
   atsižvelgdama į Europos atominės energijos bendrijos steigimo sutartį, ypač į jos 167 straipsnį,
   atsižvelgdama į 2006 m. liepos 11 d. Tarybos sprendimą 2006/524/EB, Euratomas dėl Europos ekonomikos ir socialinių reikalų komiteto Čekijai, Vokietijai, Estijai, Ispanijai, Prancūzijai, Italijai, Latvijai, Lietuvai, Liuksemburgui, Vengrijai, Maltai, Austrijai, Slovėnijai ir Slovakijai atstovaujančių narių paskyrimo (1),
   atsižvelgdama į Ispanijos Vyriausybės pateiktą pasiūlymą,
   atsižvelgdama į Komisijos nuomonę,
   atsižvelgdama į tai, kad atsistatydinus Francisco CEBALLO HERRERO tapo laisva viena Europos ekonomikos ir socialinių reikalų komiteto nario vieta,
   NUSPRENDĖ:
   1 straipsnis
   Carlos TRÍAS PINTÓ, Asociación General de Consumidores (ASGECO), skiriamas Europos ekonomikos ir socialinių reikalų komiteto nariu likusiam kadencijos laikui iki 2010 m. rugsėjo 20 d.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2009 m. sausio 19 d.

            Tarybos vardu

            Pirmininkas

         P. GANDALOVIČ

      (1)  OL L 207, 2006 7 28, p. 30.


title: 2003 m. birželio 12 d. Tarybos sprendimas 2003/432/BUSP dėl Europos Sąjungos karinės operacijos Kongo Demokratinėje Respublikoje pradėjimo

text:
Svarbus teisinis pranešimas

|

32003D0432

Oficialusis leidinys L 147 , 14/06/2003 p. 0042 - 0042

		Tarybos sprendimas 2003/432/BUSP2003 m. birželio 12 d.dėl Europos Sąjungos karinės operacijos Kongo Demokratinėje Respublikoje pradėjimoEUROPOS SĄJUNGOS TARYBA,atsižvelgdama į Europos Sąjungos sutartį, ypač į jos 17 straipsnio 2 dalį ir 25 straipsnį,atsižvelgdama į 2003 m. birželio 5 d. Tarybos bendruosius veiksmus 2003/432/BUSP dėl Europos Sąjungos karinės operacijos Kongo Demokratinėje Respublikoje [1], ypač į jų 6 straipsnį,kadangi:(1) 2003 m. gegužės 30 d. Jungtinių Tautų Saugumo Taryba vieningai priėmė Rezoliuciją 1484 (2003), leidžiančią pagal JT Chartijos VII skyrių laikinai dislokuoti Bunijoje, Kongo Demokratinėje Respublikoje, laikinos skubios pagalbos daugiašales pajėgas.(2) Gavusi Jungtinių Tautų Generalinio Sekretoriaus prašymą, Europos Sąjunga nusprendė pasiųsti laikinas stabilizavimo pajėgas į Iturijos regioną įgyvendinant 2003 m. gegužės 30 d. JTST rezoliucijoje 1484 (2003) numatytą įgaliojimą.(3) Taryba pavedė Politiniam ir saugumo komitetui priimti atitinkamus sprendimus dėl operacijos politinės kontrolės ir strateginio vadovavimo jai.(4) Laikantis Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 6 straipsnio, Danija nedalyvauja rengiant ir įgyvendinant Europos Sąjungos sprendimus ir veiksmus, susijusius su gynybos reikalais. Danija nedalyvauja finansuojant šią operaciją,NUSPRENDĖ:1 straipsnisOperacijos planas patvirtinamas.2 straipsnisPranešimo taisyklės apie ginklų panaudojimo leidimą patvirtinamos.3 straipsnisES karinė operacija Kongo Demokratinėje Respublikoje pradedama 2003 m. birželio 12 d.4 straipsnisOperacijos vadas yra įgaliojamas nedelsiant duoti aktyvizacijos įsakymą (ACTORD) pradėti pajėgų dislokavimą dar iki vadovybės perdavimo joms atvykus į veiksmų vietą ir pradėti misijos vykdymą.5 straipsnisNepažeidžiant Bendrųjų veiksmų 2003/423/BUSP 15 straipsnio, šis sprendimas galioja tol, kol perdislokuojamos operacijai Bunijoje priskirtos pajėgos.6 straipsnisŠis sprendimas skelbiamas Europos Sąjungos oficialiajame leidinyje.Priimta Liuksemburge, 2003 m. birželio 12 d.Tarybos varduPirmininkasG. Drys[1] OL L 143, 2003 6 11, p. 50.--------------------------------------------------


title: 2017 m. vasario 21 d. Politinio ir saugumo komiteto sprendimas (BUSP) 2017/321 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2016/940 (ATALANTA/1/2017)

text:
24.2.2017

               LT

               Europos Sąjungos oficialusis leidinys

               L 47/11

         POLITINIO IR SAUGUMO KOMITETO SPRENDIMAS (BUSP) 2017/321
   2017 m. vasario 21 d.
   dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, kuriuo panaikinamas Sprendimas (BUSP) 2016/940 (ATALANTA/1/2017)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnį,
   atsižvelgdamas į 2008 m. lapkričio 10 d. Tarybos bendruosius veiksmus 2008/851/BUSP dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (1), ypač į jų 6 straipsnį,
   kadangi:

               (1)

               pagal Bendrųjų veiksmų 2008/851/BUSP 6 straipsnio 1 dalį Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo, ES pajėgų vado (toliau – ES pajėgų vadas) skyrimo;

               (2)

               2016 m. birželio 9 d. PSK priėmė Sprendimą (BUSP) 2016/940 (2), kuriuo ES pajėgų vadu paskirtas komandoras René LUYCKX;

               (3)

               ES operacijos vadas rekomendavo nuo 2017 m. vasario 24 d. naujuoju ES pajėgų vadu vietoj komandoro René LUYCKX paskirti kontradmirolą Rafael FERNÁNDEZ-PINTADO MUÑOZ-ROJAS;

               (4)

               2017 m. sausio 19 d. ES karinis komitetas pritarė tai rekomendacijai;

               (5)

               todėl Sprendimas (BUSP) 2016/940 turėtų būti panaikintas;

               (6)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusių Europos Sąjungos sprendimų bei veiksmų,

         PRIĖMĖ ŠĮ SPRENDIMĄ:
   1 straipsnis
   Kontradmirolas Rafael FERNÁNDEZ-PINTADO MUÑOZ-ROJAS skiriamas Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vadu nuo 2017 m. vasario 24 d.
   2 straipsnis
   Sprendimas (BUSP) 2016/940 panaikinamas.
   3 straipsnis
   Šis sprendimas įsigalioja 2017 m. vasario 24 d.

      Priimta Briuselyje 2017 m. vasario 21 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 301, 2008 11 12, p. 33.

      (2)  2016 m. birželio 9 d. Politinio ir saugumo komiteto sprendimas (BUSP) 2016/940 dėl Europos Sąjungos karinės operacijos, skirtos prisidėti prie atgrasymo nuo piratavimo veiksmų ir ginkluotų plėšimų jūroje prie Somalio krantų ir jų prevencijos bei sustabdymo (Atalanta), ES pajėgų vado skyrimo, ir kuriuo panaikinamas Sprendimas (BUSP) 2016/395 (ATALANTA/3/2016) (OL L 155, 2016 6 14, p. 27).